বাংলাদেশের ভেতরের আন্দোলনের দিকটা না হয় বুঝলাম কিন্তু ভারতের ভেতর এই ইস্যু নিয়ে আন্দোলন ঠিক কারা করছে তা কিন্তু ঠিক স্পষ্ট হল না। এই বিষয়ে কেউ কি কোন লিন্ক দিয়ে সাহায্য করতে পারেন? আর বাংলাদেশের ভেতরের আন্দোলন সম্বন্ধে এটুকু মোটামুটি পরিষ্কার (যদি ভুল না বুঝে থাকি) – সে আন্দোলনের আদি এবং অন্তঃ দু’টোই “দেশের ভেতর”, তাহলে ১ নম্বর ব্যাপারটা বাংলাদেশের আন্দোলনের ব্যাপারে প্রযোজ্য হয় কি করে? “দেশের ভেতর” কথাটা একারণে বলছি – প্রকল্পের ধরণ বিচারে পরিবেশগত ফলাফলের দৃষ্টিকোণ থেকে টিপাইমুখ একটি হাই-ইমপ্যাক্ট প্রকল্প। এ ধরণের তথাকথিত “বিদ্যুত উৎপাদন” প্রকল্প ভারতের অন্যান্য রাজ্যে আগেও হওয়ার চেষ্টা হয়েছে এবং যতদূর জানি একটি রাজ্যের বিদ্যুত উৎপাদন দফতরকে ইআইএ (এনভায়ারনমেন্টাল ইমপ্যাক্ট এসেসমেন্ট) সমীক্ষায় ব্যর্থতার কারণে অতীতে এ ধরণের প্রকল্প বাতিলও করতে হয়েছে। ভারতে এনভায়ারনমেন্টাল প্রটেকশন এ্যাক্ট (১৯৮৬) বলে একটি আইন রয়েছে। সেই আইন এবং পরবর্তীতে সেখানকার বন ও পরিবেশ দফতরের ১৯৯৪ এবং ২০০৪ সালের বিভিন্ন আদেশসমূহের বলে‍ যে ২৯ ধরণের প্রকল্পকে পরিবেশ আঙ্গিকে সম্ভাব্য-ক্ষতিকর হিসেবে চিহ্নিত করা হয়েছে টিপাইমুখ সে জাতীয় প্রকল্প। ভারতীয় আইনেই “ইআইএ” বাধ্যতামূলক করা হয়েছে, অন্তত টিপাইমুখের মত প্রকল্পের জন্য। আমার জানার আগ্রহ – সেই দৃষ্টিকোণ থেকে ভারতের পরিবেশবাদী গ্রুপগুলো কি ভাবছেন বা ইতোমধ্যে কি করেছেন? আর পরিবেশবাদী গ্রুপগুলোর পাশাপাশি পশ্চিম বঙ্গ এবং পূবের রাজ্যে এ নিয়ে ঠিক কি ধরণের রাজনৈতিক তৎপরতা বিদ্যমান?